Diari Oficial de la Generalitat Valenciana


Sumari del DOGV 2428, del 16-01-1995 (1995/833556)

ACORD de 20 de desembre de 1994, del Govern Valencià, pel qual es modifica l'Acord de 26 de desembre de 1988, pel qual es concedeix un aval a l'Ajuntament d'Alfafar.
---------------------------------------------------------------------------------------------------------------------------------------------------------------------

### Dades del document

Número de DOGV
:   2428

Data del DOGV
:   16-01-1995

Secció del DOGV
:   ALTRES DISPOSICIONS

Número del document
:   1995/833556


Data del document
:   20-12-1994

Organisme emissor
:   Conselleria d'Economia i Hisenda

Tipus de document
:   Acord

ACORD de 20 de desembre de 1994, del Govern Valencià, pel qual es modifica l'Acord de 26 de desembre de 1988, pel qual es concedeix un aval a l'Ajuntament d'Alfafar.  
El Govern Valencià, en la reunió de 20 de desembre de 1994, adoptà l'acord següent:  
El conseller d'Economia i Hisenda, amb data 28 de desembre de 1988, i en virtut de l'autorització continguda en l'Acord de 26 de desembre de 1988, del Govern Valencià, firmà un aval de tresoreria per import de 519.542.996 pessetes a favor de l'Ajuntament d'Alfafar, destinat a garantir l'operació de crèdit següent, concertada amb la Caixa d'Estalvis Provincial de València, actualment Caixa d'Estalvis del Mediterrani:  
Data de formalització: 30 de desembre de 1988.  
Import de principal: 700.342.297 pessetes.  
Termini: 12 anys (últim venciment 29 de desembre del 2000).  
Tipus d'interès: 12% nominal anual.  
En el moment actual, l'operació es troba al corrent en el pagament de les quotes financeres derivades del préstec, i el saldo pendent d'amortitzar se situa en 485.766.034 pessetes com a conseqüència de les amortitzacions practicades des de la formalització.  
Això no obstant, l'Ajuntament d'Alfafar presenta una situació econòmico-financera delicada, la qual cosa ha motivat que per acord del Ple, de 30 de maig de 1994, l'ajuntament esmentat aprove un pla de viabilitat per al període 1994-1998 que defineix l'adopció d'una sèrie de mesures econòmiques, tant a nivell d'ingressos com de despeses, encaminades a la consecució d'un equilibri pressupostari estable, en compliment del que estableix la Llei 22/93.  
En el pla esmentat es recullen, entre altres actuacions, el refinançament de préstecs preexistents, la conversió d'operacions a curt termini en operacions a llarg i el finançament d'inversions d'exercicis anteriors que no comptaven amb finançament extern, mitjançant la concertació d'un préstec sindicat, per un import total màxim de 091.852.181 pessetes, que s'ha de concertar amb la Caixa d'Estalvis del Mediterrani i altres dues entitats financeres. El termini de l'operació seria de 10 anys, amb dos de mancança i tipus d'interès variable, amb referència al Mibor més un diferencial de l'1'5 per cent nominal anual, amb comissió d'obertura d'un 1 per cent.   
La concertació d'aquesta operació sindicada fou aprovada per acord del ple de l'ajuntament d'1 de setembre de 1994. Així mateix ha obtingut l'autorització preceptiva de la Direcció General de Coordinació amb les Hisendes Territorials, del Ministeri d'Economia i Hisenda, en compliment del que estableix la Llei 39/1988, de 28 de desembre, reguladora de les Hisendes Locals.  
La participació de la Caixa d'Estalvis del Mediterrani en l'operació sindicada esmentada seria de fins a 400 milions de pessetes, dels quals 793.958.531 pessetes corresponen al refinançament del deute actual avalat per la Generalitat Valenciana i la resta a la conversió d'operacions de tresoreria i finançament addicional.  
Davant d'aquesta situació, l'Ajuntament d'Alfafar ha sol·licitat a la Generalitat Valenciana l'adaptació de l'aval atorgat amb data 28 de desembre de 1988 a la nova operació resultant del refinançament. Aquest aval aniria destinat a garantir exclusivament l'import del risc assumit per la Generalitat Valenciana en el moment del refinançament davant la Caixa d'Estalvis del Mediterrani, en les noves condicions més avantatjoses de l'operació de préstec.  
D'altra banda, les parts implicades han acceptat el manteniment, en el marc de l'operació sindicada, de la situació de la Generalitat Valenciana quant a les garanties de reintegrament dels imports avalats.  
Basant-se en això, s'ha considerat oportú accedir a la sol·licitud formulada.  
Per això, a proposta del conseller d'Economia i Hisenda, el Govern Valencià  
ACORDA  
Primer  
Es modifica l'Acord de 26 de desembre de 1988, del Govern Valencià, pel qual es concedeix un aval a l'Ajuntament d'Alfafar que queda redactat així:  
«S'autoritza el conseller d'Economia i Hisenda per a la firma d'un aval de Tresoreria a favor de l'Ajuntament d'Alfafar, destinat a garantir el principal i els interessos d'una operació de crèdit davant la Caixa d'Estalvis del Mediterrani per import de fins a 130.771.764 pessetes, que forma part d'un préstec sindicat que s'ha de formalitzar amb la caixa esmentada i altres dues entitats financeres.  
L'aval anirà destinat a garantir l'operació esmentada per a cancel·lar el saldo pendent d'amortitzar de l'operació concertada entre l'Ajuntament d'Alfafar i la Caixa d'Estalvis Provincial de València, actualment Caixa d'Estalvis del Mediterrani, formalitzada en pòlissa de préstec de data 30 de desembre de 1988, amb la consegüent cancel·lació de l'aval que la garantia, atorgat pel conseller d'Economia i Hisenda amb data 28 de desembre de 1988».  
Segon  
En l'atorgament de l'aval autoritzat per aquest acord s'hauran d'establir les condicions necessàries per al manteniment, en el marc de l'operació sindicada, de la situació actual de la Generalitat Valenciana quant a garanties de reintegrament dels imports avalats.  
Tercer  
S'autoritza el conseller d'Economia i Hisenda perquè determine les altres condicions de l'aval que s'ha de prestar, en el marc del que estableix la Llei d'Hisenda Pública i el Decret 106/1985, de 22 de juliol, del Govern Valencià, pel qual s'especifiquen les característiques de concessió d'avals de la Generalitat Valenciana a corporacions locals, i per al compliment del que estableix l'apartat 2n. d'aquest acord.  
València, 20 de desembre de 1994  
El conseller secretari del Govern Valencià,  
LUIS BERENGUER FUSTER